Recalcularea pensiilor. Normele de aplicare a noii legi a pensiilor reglementează condițiile de acordare, stabilire și recalculare a pensiilor. Ele au în vizor și determinarea stagiului de cotizare contributiv. Noile norme au fost deja aprobate, marcând un pas important în reforma sistemului de pensii din România.
În contextul acestei reforme, milioane de pensionari din România așteaptă cu nerăbdare recalcularea pensiilor lor. Anunțul inițial indica că deciziile privind recalcularea ar urma să fie trimise acasă începând din luna mai.
Pensiile recalculate ar urma să fie plătite efectiv din luna septembrie. Cu toate acestea, întârzierea apariției deciziilor cu noile pensii crescută a stârnit îngrijorare printre pensionari.
Daniel Baciu a dat detalii despre recalcularea pensiilor
Într-o tentativă de a clarifica situația, șeful Casei Naționale de Pensii, Daniel Baciu, a oferit precizări importante despre recalcularea pensiilor. Acesta a subliniat că recalcularea pensiilor ar trebui să aducă modificări pozitive în viața pensionarilor.
El a menționat că, în conformitate cu prevederile constituționale, cuantumul pensiilor nu va scădea pentru cei aproximativ 2.000.000 de pensionari. În schimb, cei mai fericiți vor fi cei care beneficiază de pensii minime, care aproape se vor dubla. Avantajați vor fi cei care pot adăuga ani de vechime la dosarele lor. Această perspectivă a declanșat o "goană" către arhive pentru obținerea adeverințelor necesare.
Daniel Baciu a explicat că procesul de emitere a deciziilor privind recalcularea pensiilor este în desfășurare. El a spus că nu poate oferi un termen exact pentru finalizare. Acesta a subliniat că aceste decizii trebuie trimise tuturor pensionarilor până la data de 1 septembrie 2024, când aceștia vor primi efectiv pensiile recalculate.
În vară începe tipărirea deciziilor și expedierea lor
Baciu a menționat că în vara aceasta va începe tipărirea acestor decizii și expedierea lor către beneficiari pentru a asigura claritatea privind cuantumul pensiei recalculate.
"Acest document, decizia, este un document de informare. Nu este prevazut un termen expres în lege. Noi trebuie să emitem aceste decizii tuturor pensionarilor până la data de 1 septembrie 2024 când oamenii vor primi efectiv pensiile recalculate.
Nu pot sa va spun exact acum, în momentul de față exact când le vom emite, cert este că în vară va trebui sa începem să tipărim aceste decizii de pensionare si trebui expediate către beneficiari, către pensionari astfel încât când ei vor primi pensia sa știe exact cât primesc în urma acestei recalculări", a spus recent Daniel Baciu.
Nicio pensie nu va scădea
Referitor la impactul recalculării, Baciu a afirmat că o mare parte dintre pensionari vor primi creșteri ale pensiilor. Niciuna dintre acestea nu va scădea. El a subliniat că legea este foarte clară în acest sens și prevede menținerea în plată a cuantumului cel mai avantajos pentru pensionari.
"Să știți că o mare parte dintre pensionari vor primi creșteri ale pensiilor în urma acestui proces de recalculare.
Nicio pensie nu va scădea, este foarte clar specificat în lege acest lucru, chiar dacă din noua formulă de calcul ar ieși un cuantum mai mic, legea spune foarte clar că rămâne în plată cuantumul cel mai avantajos", a continuat el.
Casa de Pensii lucrează intens pentru implementarea noului sistem
În ceea ce privește pregătirile pentru recalculare, Baciu a explicat că instituția a lucrat intens pentru a asigura implementarea noului sistem în timp util. El a menționat că, odată cu publicarea legii în Monitorul Oficial și aprobarea normelor de aplicare, au început discuțiile zilnice cu experții privind utilizarea noului soft informatic.
Baciu a afirmat că lucrările la acest sistem sunt în desfășurare. Conform acestuia, se anticipează că recalcularea pensiilor va începe în vara acestui an, după finalizarea softului informatic. În acest fel, pensionarii vor primi pensiile mărite în urma recalculării începând cu luna septembrie.
"Deja purtăm aceste discuții. Încă de aproape o lună purtăm zilnic aceste discuții pe noul soft, pentru că aveam deja legea și aveam această mică incertitudine în normele de aplicare. Avem totul, termenele sunt foarte scurte, și practic, când se încheie procesul de evaluare, urmează recalcularea după ce softul este făcut.
Deci, lucrul acesta se va putea întâmpla undeva în vară, când firma o să finalizeze programul informatic de recalculare a tuturor pensiilor și după aceea începem să emitem deciziile de pensii, astfel încât în septembrie oamenii deja să primească pensiile mărite în urma recalculării", a mai spus Daniel Baciu.